《高陵篇（并序）》
宋代·张绅

道旁鬼镞飞神丛，狂客贼我人中龙。
有儿十七心胆雄，意气奄有江之东。
脐然未熄炎精委，四海英雄为时起。
十年血战不成功，破面安能作天子。
盘盘门外野水滨，可怜高冢埋麒麟。
髑髅饮恨尚不朽，死骨肯作曹瞒臣。
墓旁春草年年碧，黄金握臂人耕出。
姓名幸尔人不知，却怪中平一方石。
君不见吴王帐下越王舞，汉王成功楚王虏。
英雄千载欲何为，尽作北邙山下土。
又不见秦王治葬骊山宫，玉凫金雁俱成空。
武皇求仙东海上，茂陵石马嘶秋风。
与君下马高陵路，落日高城忽如堵。
阖闾坏冢在城边，何须重叹孙王墓。

作者简介：张绅，曾官广南东路提刑（清道光《广东通志》卷二一三）。